Document ID: 32003R1142

Κανονισμός (ΕΚ) αριθ. 1142/2003 της Επιτροπής
της 27ης Ιουνίου 2003
για την τροποποίηση του κανονισμού (ΕΚ) αριθ. 2125/95 όσον αφορά τη δασμολογική ποσόστωση που εφαρμόζεται στις κονσέρβες μανιταριών του είδους Agaricus η οποία κατανέμεται στη Βουλγαρία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 15 παράγραφος 1,
Εκτιμώντας τα ακόλουθα:
(1) Με τον κανονισμό (ΕΚ) αριθ. 2125/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 225/2003(4), ανοίχθηκαν οι δασμολογικές ποσοστώσεις για τις κονσέρβες μανιταριών και προβλέφθηκε η διαχείρισή τους.
(2) Με την απόφαση 2003/286/ΕΚ του Συμβουλίου, της 8ης Απριλίου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και τη Δημοκρατία της Βουλγαρίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις(5), εγκρίθηκαν οι ρυθμίσεις για τις εισαγωγές στην Κοινότητα που εφαρμόζονται σε ορισμένα γεωργικά προϊόντα καταγωγής Βουλγαρίας.
(3) Οι ρυθμίσεις αυτές ετέθησαν σε ισχύ την 1η Ιουνίου 2003.
(4) Πρέπει να τροποποιηθεί η κατανομή των ποσοστώσεων για τις κονσέρβες μανιταριών του είδους Agaricus που καλύπτονται από τους κωδικούς ΣΟ 0711 51 00, 2003 10 20 και 2003 10 30 καταγωγής Βουλγαρίας που καθορίζονται στο παράρτημα I του κανονισμού (ΕΚ) αριθ. 2125/95.
(5) Ως εκ τούτου, πρέπει να τροποποιηθεί ο κανονισμός (ΕΚ) αριθ. 2125/95.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 2125/95 αντικαθίσταται από το ακόλουθο κείμενο:
"Άρθρο 1
1. Οι δασμολογικές ποσοστώσεις κονσερβών μανιταριών του είδους Agaricus που υπάγονται στους κωδικούς ΣΟ 0711 51 00, 2003 10 20 και 2003 10 30, και εμφαίνονται στο παράρτημα I, ανοίγονται σύμφωνα με τις λεπτομέρειες εφαρμογής που θεσπίζονται στον παρόντα κανονισμό.
2. Το ποσοστό δασμού που εφαρμόζεται ανέρχεται σε 12 % ad valorem για τα προϊόντα που υπάγονται στον κωδικό ΣΟ 0711 51 00 (αύξων αριθμός 09.4062) και 23 % στην περίπτωση των προϊόντων που υπάγονται στους κωδικούς ΣΟ 2003 10 20 και 2003 10 30 (αύξων αριθμός 09.4063). Ωστόσο, εφαρμόζεται ενιαίο ποσοστό 8,4 % στην περίπτωση των ανωτέρω προϊόντων καταγωγής Ρουμανίας (αύξων αριθμός 09.4726) και δεν εφαρμόζεται δασμός στην περίπτωση των ανωτέρων προϊόντων καταγωγής Βουλγαρίας (αύξων αριθμός 09.4725)."
Άρθρο 2
Το παράρτημα I του κανονισμού (ΕΚ) αριθ. 2125/95 αντικαθίσταται από το κείμενο του παραρτήματος του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουνίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουνίου 2003.

Labels: 3
17
18
6